钦定古今图书集成/理学汇编/学行典/第294卷 > 《君子斋记》王安石
## 钦定古今图书集成/理学汇编/学行典/第294卷 > 《君子斋记》王安石

天子诸侯谓之君，卿大夫谓之“子。”古之为此名也，所
以命天下之有德，故天下之有德，通谓之“君子。”有天
子诸侯卿大夫之位，而无其德可以谓之君子，盖称
其位也。有天子诸侯卿大夫之德，而无其位可以谓
之君子，盖称其德也。位在外也，遇而有之，则人以其
名予之，而以貌事之；德在我也，求而有之，则人以其
“实予之而心服之。”夫人服之以貌而不以心，与之以
名而不以实，能以其位终身而无谪者，盖亦幸而已
矣。故古之人以名为羞，以实为慊，不务服人之貌，而
思有以服人之心。非独如此也，以为求在外者不可
以力得也，故虽穷困屈辱，乐之而勿去。非以夫穷困
屈辱为人之所乐者在是也，以夫穷困屈辱，不足以
概吾心，为可乐也已。河南裴君主簿于洛阳，治斋于
其官，而命之曰“君子。”裴君岂慕夫在外者而欲有之
乎？岂以为世之小人众，而躬行君子者独吾乎？由前
则失己，由后则失人。吾知裴君不为是也，亦曰：“勉于
德而已。”盖所以榜于其前，朝夕出入观焉，思古之人
所以为君子而务及之也，独仁不足以为君子，独智
不足以为君子。仁足以尽性，智足以穷理，而又通乎
命，此古之人所以为君子也。虽然，古之人不云乎：“德
𬨎如毛，毛犹有伦，未有欲之而不得也。”然则裴君之
为君子也孰御焉？故余嘉其志，而乐为道之。